**Ciocnirea**

*Mircea Cărtărescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

într-un târziu am încercat să-ți dau telefon, dar telefonul murise

receptorul duhnea a formol, am deșurubat capacul microfonului

și am găsit fierul ruginit, plin de viermi;

am căutat șurubelnița

și-am desfăcut carcasa: de lița bobinelor

își prinseseră păianjenii pânza.

pe șnurul împletit, acum putred, cu cauciucul mâncat și sârma zdrelită

își lăsau mirosul furnicile; l-am apucat, l-am smucit pân-a ieșit din pioneze cu tencuială cu tot,

am tras de el până am început să apropii

metru cu metru cartierul tău de al meu

turtind farmaciile, cofetăriile, pleznind țevile de canalizare

încălecând asfalturile, presând atât de mult stelele pe cerul violaceu, de amurg, dintre case

încât deasupra a rămas doar o muchie de lumină scânteietoare

pulsând în aerul ars, ca de fulger.

trăgeam de fir, și ca un sfânt indian făcând trapezul pe ape

statuia lui c.a. rosetti aluneca spre miliție

consiliul popular al sectorului doi

se ciocni de foișorul de foc și se duse la fund cu tot cu o nunta

iar strada latină zâmbi; trăgeam de fir, încolăcindu-l pe braț, și deodată

casa ta cu brauri albe și roz ca o prajitura de var

apăru cu fereastra ta în dreptul ferestrei mele

geamurile plezniră cu zgomot

iar noi ne-am trezit față-n față

și ne-am apropiat din ce în ce mai mult

până ne-am îmbrățișat strivindu-ne buzele

pulverizându-ne hainele, pieile, amestecându-ne inima

mâncându-ne genele, smalțul ochilor, coastele, sângele,

ciobindu-ne șira spinării, arzând.

arzând cu troznete, că dați cu benzină

arzând cu ghețuri albastre, cu stalactite de fum

cu ceară sfârâitoare, cu seu orbitor

până cenușa a umplut lada de studio și chiuveta din baie

și păianjenii și-au făcut plase în coșul pieptului nostru.